cyanic-selkie/wikianc huggingface dataset:
ลิโอเนล เมสซิ
โกปาอาเมริกา 2007
ในนัดที่ 3 แข่งกับปารากวัย ผู้ฝึกให้เมสซิพักเพื่อเตรียมพร้อมสำหรับรอบก่อนรองชนะเลิศ โดยเขาได้ออกจากม้านั่งสำรองแทนเอสเตบัน กัมเบียสโซ ในนาทีที่ 64 กับประตูในขณะนั้นที่ 0–0 ต่อมาในนาทีที่ 79 เขาช่วยส่งลูกยิงประตูให้กับคาเบียร์ มาเชราโน ในรอบรองชนะเลิศ แข่งกับเปรู เมสซิยิงประตูที่ 2 ของเกมจากการส่งของรีเกลเม โดยจบที่ชัยชนะ 4–0 ในรอบรองชนะเลิศที่แข่งกับเม็กซิโก เมสซิยิงลูกโด่งข้ามโอสวัลโด ซันเชซ ทำให้อาร์เจนตินาชนะ 3–0 เข้าสู่รอบชิงชนะเลิศ แต่ไปแพ้บราซิล 0–3
โอลิมปิกฤดูร้อน 2008
เมสซิถูกห้ามเล่นให้กับทีมชาติอาร์เจนตินาระหว่างเกมในโอลิมปิกฤดูร้อน 2008 แต่ท้ายสุดบาร์เซโลนาตกลงว่าปล่อยเขาให้เล่นหลังจากได้จัดการพูดคุยกับ ผู้ฝึกคนใหม่ ชูเซบ กวาร์ดีโอลา เขาลงเล่นกับทีมชาติอาร์เจนตินาและทำประตูแรกในประตู 2–1 ที่ชนะโกตดิวัวร์ จากนั้นยิงประตูเปิดเกมและช่วยส่งลูกยิงให้กับอังเฆล ดิ มาริอาในประตูที่ 2 ในช่วงต่อเวลาพิเศษ ทำให้ทีมชนะเนเธอร์แลนด์ 2–1 เขายิงลงแข่งในนัดพบกับคู่ปรับ บราซิล ที่อาร์เจนตินาชนะ 3–0 เข้าสู่รอบชิงชนะเลิศ ในนัดชิงเหรียญทอง เมสซิช่วยส่งลูกอีกครั้งให้กับดิ มาริอา ในประตูเดียวของเกม 1–0 ทำให้ทีมชนะไนจีเรีย
ฟุตบอลโลก 2010
เมสซิลงแข่งตลอดเกมในนัดแรกที่อาร์เจนตินาพบกับไนจีเรีย ชนะไป 1–0 เขามีโอกาสในการทำประตูหลายครั้ง แต่วินเซนต์ เอนเยมา ก็รักษาประตูไว้ได้ เมสซิลงแข่งในนัดเจอกับเกาหลีใต้ ชนะด้วยประตู 4–1 โดยเขามีส่วนร่วมในการทำประตูทุกประตูของทีม และช่วยกอนซาโล อีกวาอินยิงแฮตทริก ในนัดที่ 3 และนัดสุดท้ายของรอบแบ่งกลุ่ม เมสซินำทีมอาร์เจนตินาชนะกรีซ และเขาได้รับเลือกให้เป็นผู้เล่นแห่งนัด
ในรอบ 16 ทีม เขาช่วยส่งลูกยิงประตูให้กับการ์โลส เตเบซ ในประตูแรกที่อาร์เจนตินาชนะเม็กซิโก 3–1 ผู้ตัดสินให้ประตูถึงแม้ว่าจะไม่กระจ่างว่าล้ำหน้าหรือไม่ อาร์เจนตินาจบการแข่งขันในฟุตบอลครั้งนี้ด้วยการแพ้ให้กับเยอรมนี 4–0
โกปาอาเมริกา 2011
เขาเป็นส่วนหนึ่งในทีมชาติอาร์เจนตินาในการแข่งขันโกปาอาเมริกา 2011 เขาไม่สามารถยิงประตูได้แต่ทำแอสซิสต์ได้ 3 ประตู เขาได้รับเลือกเป็นผู้เล่นแห่งนัดในนัดแข่งกันโบลิเวีย (1–1) และคอสตาริกา (3–0) อาร์เจนตินาเสมอกับโคลอมเบีย และตกรอบเมื่อแพ้จุดโทษอุรุกวัยในรอบก่อนรองชนะเลิศ
ฟุตบอลโลกรอบคัดเลือก 2014
แฮตทริกแรกของเมสซิในทีมชาติ ก็ตามมาในนัดกระชับมิตรกับสวิตเซอร์แลนด์ ในวันที่ 29 กุมภาพันธ์ 2012 ตามมาด้วยอีก 2 แฮตทริกในปีถัดมา ในนัดกระชับมิตรกับ บราซิล และ กัวเตมาลา
เมสซิช่วยให้ทีมผ่านเข้ารอบ ได้ไปเล่นในศึกฟุตบอลโลก 2014 อย่างแน่นอนด้วยการยิง 2 ประตูในนัดเอาชนะปารากวัย 5–2 ในวันที่ 10 กันยายน 2013 และ 2 ประตูนี้ทำให้เขาขึ้นไปรั้งอันดับ 2 ดาวซัลโวสูงสุดตลอดกาลของทีมชาติอาร์เจนตินาที่ 37 ประตู ตามหลังเพียง กาบริเอล บาติสตูตา โดยในการแข่งขันรอบคัดเลือกนี้ เขาทำได้ 10 ประตูจาก 14 นัด ด้วยฟอร์มร้อนแรงนี้ ทำให้ความสัมพันธ์ของเขากับแฟนบอลทีมชาติอาร์เจนตินาดีขึ้นอย่างเห็นได้ชัด
ฟุตบอลโลก 2014
ก่อนการแข่งขันฟุตบอลโลก 2014 ที่บราซิล ฟอร์มของเมสซิเป็นที่กังวลเนื่องจากเขามีฤดูกาลที่ไม่ดีนักกับบาร์เซโลนา และมีอาการบาดเจ็บรบกวนบ่อยครั้ง อย่างไรก็ตามเขาสามารถโชว์ฟอร์มได้อย่างยอดเยี่ยม เขาทำ 2 ประตูในนัดพบกับ บอสเนียและเฮอร์เซโกวีนา ในเกมแรกช่วยให้อาร์เจนตินาเอาชนะไป 2-1 ประตู และนัดที่ 2 ซึ่งอาร์เจนตินาพบกับอิหร่าน เขาทำประตูโทนของเกมได้ในช่วงทดเวลาบาดเจ็บ โดยเป็นประตูสุดสวย ยิงไกล 25 หลา ช่วยให้อาร์เจนตินาผ่านเข้ารอบน็อกเอ้าท์ได้อย่างสวยงาม เขายังทำ 2 ประตูในเกมเอาชนะไนจีเรีย 3–2 โดยเป็นประตูจากฟรีคิก 1 ประตู ทำให้อาร์เจนตินาผ่านเข้ารอบด้วยการเป็นที่ 1 ของกลุ่ม โดยเมสซิได้รับเลือกเป็น Man of the match 3 นัดติดต่อกัน
เมสซิยังทำแอสซิสต์ในช่วงต่อเวลาเกมพบกับสวิตเซอร์แลนด์ ช่วยให้อาร์เจนตินาชนะไป 1-0 ประตู ผ่านเข้ารอบ 16 ทีมสุดท้าย และได้รับเลือกเป็น Man of the match เป็นครั้ง 4 ในฟุตบอลโลกครั้งนี้ ผ่านเข้ารอบไปเล่นในรอบก่อนรองชนะเลิศได้สำเร็จ อาร์เจนตินาสามารถเอาชนะเบลเยี่ยมไป 1-0 ผ่านเข้ารอบก่อนรองชนะเลิศได้ในรอบ 24 ปี (1990) ในรอบรองชนะเลิศอาร์เจนตินาพบกับเนเธอร์แลนด์ ซึ่งแข่งขันเสมอกันในเวลา 0-0 และอาร์เจนตินาเอาชนะจุดโทษ 4–2 โดยเมสซิยิงเข้าเป็นคนแรก อาร์เจนตินาผ่านเข้ารอบชิงชนะเลิศได้สำเร็จ
ฟุตบอลโลก 2014 รอบชิงชนะเลิศ อาร์เจนตินาพบกับเยอรมัน กล่าวกันว่านี่คือเกมระหว่างผู้เล่นที่ดีที่สุดในโลก กับทีมที่ดีที่สุดในโลก ในช่วงครึ่งแรกเมสซิสามารถยิงประตูได้ แต่ไม่นับเป็นประตูเนื่องจากล้ำหน้า หลังจากเกมเสมอกันในเวลา 0-0 ในช่วงต่อเวลาพิเศษเยอรมันสามารถทำประตูชัยได้จากตัวสำรอง มาริโอ เกิทเซอ ในนาทีที่ 113 ทำให้อาร์เจนตินาทำได้เพียงเป็นรองแชมป์ฟุตบอลโลก
อย่างไรก็ตามเมสซิยังคงได้รับรางวัลลูกบอลทองคำ รางวัลสำหรับผู้เล่นที่ดีที่สุดของทัวร์นาเมนต์ ด้วยการเป็นดาวซัลโวสูงสุดลำดับที่ 3 ด้วยจำนวน 4 ประตู 1 แอสซิสต์ และเป็นผู้สร้างโอกาสการทำประตูสูงที่สุด, เลี้ยงบอลผ่านได้มากที่สุด, ส่งบอลเข้าเขตโทษได้มากที่สุด และจ่ายบอลได้มากที่สุดในการแข่งขัน
โกปาอาเมริกา 2015
การแข่งขันทัวร์นาเมนต์ทีมชาติชุดใหญ่อย่างเต็มตัวครั้งที่ 3 ของเมสซิ ภายใต้การทำทีมของ ตาตา มาร์ติโน อดีตผู้จัดการทีมบาร์เซโลนา อาร์เจนตินาเป็นทีมวางอันดับหนึ่งของทัวร์นาเมนต์ เมสซิลงเล่นทีมชาติครบ 100 นัดในนัดชนะจาเมกา เป็นคนที่ 5 ในประวัติศาสตร์ของทีมชาติอาร์เจนตินา โดยทำประตูได้ 46 ประตูจาก 100 นัด อาร์เจนตินาสามารถเข้าสู่รอบชิงชนะเลิศได้อีกครั้ง โดยพบกับเจ้าภาพ ชิลี และเป็นอีกครั้งที่ไม่มีประตูในนัดชิงชนะเลิศ เสมอกัน 0-0 ในเวลา และช่วงต่อเวลาพิเศษ และต้องตัดสินแชมป์ด้วยลูกจุดโทษ ซึ่งชิลีเอาชนะไปได้ 4-1 โดยเมสซิเป็นคนเดียวของอาร์เจนตินาที่ยิงเข้า เมสซีเป็นผู้เล่นที่ได้รับรางวัล Man of the match มากที่สุด 4 ครั้ง และเป็นผู้ทำแอสซิสต์สูงสุด 3 ครั้ง ทำให้เขาได้รับรางวัลผู้เล่นยอดเยี่ยมประจำทัวร์นาเมนต์ แต่เมสซิปฏิเสธรับรางวัล
โกปาอาเมริกา 100 ปี (โกปาอาเมริกา เซนเตนาริโอ) 2016
เมสซิเริ่มต้นด้วยอาการบาดเจ็บที่หลังในเกมอุ่นเครื่องก่อนโกปาอาเมริกาที่พบกับฮอนดูรัส ในวันที่ 27 พฤษภาคม 2016 มีรายงานว่าเขามีรอยฟกช้ำลึกบริเวณเอว ทำให้เขาต้องนั่งม้านั่งสำรองในเกมแรกๆ และแม้ว่าเขาจะได้รับไฟเขียวให้ลงสนามได้ในนัดชนะปานามา 5–0 แต่ ตาตา มาร์ติโน ยังคงให้เขานั่งสำรองตอนเริ่มเกม แต่เขาได้ลงสนามแทน ออกุสโต เฟร์นันเดส ในนาทีที่ 61 และทำแฮตทริกได้ภายใน 19 นาที และยังสามารถผ่านบอลนำไปสู่ประตูของ กุน อเกวโร เป็นประตูที่ 5 อีกด้วย
ในวันที่ 8 มิถุนายน 2016 ในรอบก่อนรองชนะเลิศกับเวเนซุเอลา เมสซิโชว์ฟอร์มได้อย่างยอดเยี่ยม ยิง 1 จ่าย 2 ทำให้เขาทาบสถิติดาวซัลโวตลอดกาลของทีมชาติอาร์เจนตินา ของ กาบริเอล บาติสตูตา ที่ 54 ประตู ในเกมการแข่งขันเป็นทางการ และทำลายสถิติได้ในอีก 3 วันถัดมา ด้วยประตูฟรีคิกเข้ามุมสามเหลี่ยมสุดสวยในเกมรอบ 4 ทีมสุดท้าย เมสซิยิง 1 จ่าย 2 ช่วยให้อาร์เจนตินาเอาชนะเจ้าภาพ สหรัฐอเมริกา ไปได้ 4–0 ผ่านเข้ารอบชิงชนะเลิศโกปาอาเมริกาเป็นปีที่ 2 ติดต่อกัน
นัดชิงชนะเลิศ อาร์เจนตินา พบกับชิลี เหมือนซ้ำรอยโกปาอาเมริกา 2015 ทั้ง 2 ทีมเสมอกันในเวลา และช่วงต่อเวลาพิเศษ 0–0 และต้องตัดสินแชมป์กันด้วยลูกจุดโทษอีกครั้ง เมสซิซึ่งยิงจุดโทษเป็นคนแรกของอาร์เจนตินา แต่ยิงพลาดในคราวนี้ เป็นอีกครั้งที่อาร์เจนตินาเป็นได้เพียงรองแชมป์
เมสซิจบทัวร์นาเมนต์ด้วยการเป็นผู้เล่นที่ได้รับรางวัล Man of the match มากที่สุด 3 ครั้ง เป็นผู้ทำแอสซิสต์สูงสุดในทัวร์นาเมนต์ที่ 4 แอสซิสต์ และเป็นดาวซัลโวอันดับ 2 ของทัวร์นาเมนต์ ที่ 5 ประตู เขาได้รับเลือกเป็นผู้เล่นยอดเยี่ยมประจำทัวร์นาเมนต์ แต่เป็นอีกครั้งที่เมสซิปฏิเสธรับรางวัลนี้ ทำให้รางวัลถูกมอบให้แก่ อาเลกซิส ซันเชซ แทน
รีไทร์ทีมชาติ
จากการแพ้ในนัดชิงชนะเลิศ 3 ทัวร์นาเมนต์ทีมชาติติดต่อกัน (ฟุตบอลโลก 2014, โกปาอาเมริกา 2015 และ โกปาอาเมริกา เซนเตนาริโอ) และเมื่อรวมครั้ง โกปาอาเมริกา 2007 ด้วย จะเป็นการแพ้นัดชิงชนะเลิศกับทีมชาติครั้งที่ 4 ของเมสซิ ทำให้เขาเจ็บปวดมาก และตัดสินใจประกาศเลิกเล่นทีมชาติในทันทีหลังจบเกม เขากล่าวว่า"'ฉันพยายามอย่างที่สุดแล้ว ทีมชาติกับฉันมันจบลงแล้ว มันเจ็บที่ไม่ได้แชมป์ และจากไปทั้งที่ยังไม่ประสบความสำเร็จ ฉันแพ้นัดชิงชนะเลิศมา 4 ครั้งแล้ว เป็น 3 ครั้งติดต่อกัน มันเป็นเรื่องเจ็บปวดและน่าเสียดาย เราพยายามแล้วแต่มันไม่ใช่ของเรา ก็เท่านั้น'"หลังจาก เมสซิ และ มัสเชราโน ประกาศเลิกเล่นทีมชาติ มีการออกมาเรียกร้องให้เขาเปลี่ยนใจ เมื่อเขาเดินทางกลับมาถึงกรุงบัวโนสไอเรส ก็มีแฟนบอลทีมชาติอาร์เจนตินาไปรอต้อนรับพร้อมแคมเปญ "อย่าไปเลย เลโอ" กลายเป็นวาระแห่งชาติของอาร์เจนตินา ที่แม้แต่ประธานาธิบดีของอาร์เจนตินาในขณะนั้น เมาริซิโอ มากริ ยังออกมาขอร้องให้เขาอยู่ต่อ โดยกล่าวว่า "พวกเราโชคดี มันเป็นความสุขของชีวิต มันเป็นของขวัญจากพระเจ้า ที่ให้ประเทศที่รักฟุตบอลอย่างเรา มีนักฟุตบอลที่ดีที่สุดในโลกอยู่ ลิโอเนล เมสซิ เป็นสิ่งที่ดีที่สุดที่ประเทศเรามี พวกเราต้องดูแลเขา"
นายกเทศมนตรี แห่งกรุงบัวโนสไอเรส ฮอราซิโอ โรดริเกซ ลาเรตตา ได้สร้างรูปปั้นของเมสซิไว้ในเมือง เพื่อขอให้เขาพิจารณาเรื่องลาทีมชาติอีกครั้ง แคมเปญ "อย่าไปเลย เลโอ" ยังดำเนินไปตามถนนใหญ่ในเมืองหลวงของอาร์เจนตินา มีป้ายติดเต็มข้างทาง และมีผู้เข้าร่วมเรียกร้องเดินขบวนราวๆ 50,000 คน ครูประถมคนหนึ่ง Yohana ส่งจดหมายเปิดผนึกถึงเมสซิว่า "'เลโอ อย่าทำให้เด็กๆรู้สึกว่า การได้รับรางวัลรองชนะเลิศเป็นเรื่องล้มเหลวเลย ตำแหน่งรองชนะเลิศก็เป็นความสำเร็จที่ได้มาไม่ง่าย มันเป็นรางวัลที่ได้มาจากการทำงานอย่างหนัก ควรค่าแก่การชื่นชมยินดีเหมือนกัน'"
รีเทิร์นทีมชาติ
มัสเชราโน และเพื่อนร่วมทีมชาติอาร์เจนตินาต่างกล่าวว่า เมสซิกำลังอยู่ในช่วงเจ็บปวดผิดหวังอย่างรุนแรง การแพ้รอบชิง 4 ครั้งกับทีมชาติ ไม่ใช่เรื่องง่ายที่จะทำใจก้าวผ่านได้ การประกาศเลิกเล่นทีมชาติเป็นเพียงแค่อารมณ์ชั่ววูบระหว่างจิตใจอ่อนล้าเท่านั้น ให้เวลาเขาอีกนิด เขาจะต้องกลับมาเล่นให้ทีมชาติอีกอย่างแน่นอน และเพียงสัปดาห์เดียวหลังจากเมสซิประกาศเลิกเล่นทีมชาติ La Nación หนังสือพิมพ์ของอาร์เจนตินาลงข่าวว่า เขากำลังพิจารณาเรื่องนี้ใหม่
2 เดือนถัดมา ในวันที่ 12 สิงหาคม 2016 ก็เป็นที่ยืนยันว่าเมสซิตัดสินใจกลับมาเล่นทีมชาติอย่างแน่นอน เมื่อมีรายชื่อของเขาปรากฏอยู่ในรายชื่อผู้เล่นที่ถูกเรียกตัวติดทีมชาติเพื่อแข่งขันฟุตบอลโลกรอบคัดเลือก 2018 รอบแรกในเดือนกันยายน
ฟุตบอลโลกรอบคัดเลือก 2018
ในวันที่ 1 กันยายน 2016 เมสซิลงเล่นให้ทีมชาติเป็นเกมแรกหลังประกาศรีไทร์ และยิงประตูชัยให้อาร์เจนตินาเอาชนะอุรุกวัย 1–0
วันที่ 28 มีนาคม 2017 เมสซิถูกโทษแบน 4 นัด และถูกปรับเงิน 10,000 ฟรังก์สวิส หลังถูกกล่าวหาว่าพูดดูหมิ่นกรรมการในนัดพบกับชิลี โดยกล่าวกันว่าเป็นเกมการเมืองระหว่างคอนเมบอลและสมาคมฟุตบอลอาร์เจนตินาที่กำลังจัดการเลือกตั้งใหม่ โดยใช้เมสซิเป็นตัวประกัน เนื่องจากแม้แต่ในรายงานของกรรมการนัดนั้นยังไม่มีการรายงานถึงเรื่องนี้ อีกทั้งตัวกรรมการเองก็ออกมายืนยันว่าตนเองไม่ได้ยินเมสซิพูดหยาบคายเลย แต่คอนเมบอลนำคลิปวีดีโอมาเป็นหลักฐานในการกล่าวหา และแม้ว่าหลายฝ่ายจะออกมายืนยันว่าสิ่งที่เมสซิกล่าวในวีดีโอนั้นเป็นเพียงคำสบถติดปากนักเตะชาวอเมริกาใต้ส่วนใหญ่ก็ตาม แต่คอนเมบอลยังคงยืนยันโทษแบน สมาคมฟุตบอลอาร์เจนตินา อุทธรณ์โทษแบนของเมสซิ และเมสซิเองก็ส่งจดหมายชี้แจงถึงคำพูดในวิดีโอถึงฟีฟ่าเพื่ออุทธรณ์โทษแบนด้วย
ในวันที่ 5 พฤษภาคม 2017 โทษแบนและปรับของเมสซิถูกยกเลิกโดยฟีฟ่า โดยหลักฐานที่ใช้ยื่นว่าคำพูดในนัดนั้นไม่มีเจตนาดูหมิ่นกรรมการ แต่เป็นประโยคพูดติดปากทั่วไปที่ใช้ได้ในสถานการณ์ปกติ คือ คลิปวิดีโอที่เมสซิฉลอง 6 แชมป์ที่กัมนอว์ โดยหลังจากพูดกับแฟนบอลในสนามแล้ว เขาจบท้ายด้วยประโยคเดียวกันกับที่พูดกับผู้ตัดสินในสนาม เขาจึงสามารถเล่นเกมฟุตบอลโลกรอบคัดเลือกที่เหลืออยู่เพียง 3 นัดได้ แต่จากการขาดเมสซิในนัดก่อนหน้าไปถึง 7 นัด ทั้งจากอาการบาดเจ็บและโทษแบน ส่งผลต่อฟอร์มการเล่นของอาร์เจนตินาอย่างเห็นได้ชัด โดยเก็บชัยชนะได้เพียง 1 นัดจาก 7 นัดนั้น ทำได้เพียง 7 แต้มจาก 21 แต้ม ทำให้อาร์เจนตินาซึ่งขณะนั้นอยู่ในอันดับที่ 6 ในตารางคะแนน สุ่มเสี่ยงมากที่จะไม่ได้ไปฟุตบอลโลก 2018 ที่รัสเซีย นับเป็นครั้งแรกตั้งแต่ปี ค.ศ. 1970
อาร์เจนตินาจำเป็นต้องชนะนัดสุดท้ายในเกมเยือนกับเอกวาดอร์ วันที่ 10 ตุลาคม 2017 จึงจะสามารถผ่านเข้ารอบไปเล่นฟุตบอลโลก 2018 ที่รัสเซียได้ ซึ่งในสนามนี้อาร์เจนตินายังไม่เคยอาชนะเอกวาดอร์เจ้าบ้านได้ตั้งแต่ปี 2001 และยังถูกยิงนำไปก่อน 1–0 แต่เมสซิช่วยให้อาร์เจนตินาผ่านเข้ารอบ ด้วยแฮตทริกของเขา อาร์เจนตินาเอาชนะไป 3–1 ผ่านเข้ารอบไปเล่นฟุตบอลโลก 2018 ที่รัสเซียได้สำเร็จ
3 ประตูของเมสซิยังส่งให้เขาแซง เอร์นัน เครสโป ขึ้นไปรั้งอันดับ 1 ดาวซัลโวสูงสุดตลอดกาลในเกมฟุตบอลโลกรอบคัดเลือก โซนอเมริกาใต้ ร่วมกับ ลุยส์ ซัวเรซ จากอุรุกวัยที่ 21 ประตู
ฟุตบอลโลก 2018
"'ทีมชุดนี้เป็นทีมที่แย่ที่สุดในประวัติศาสตร์ ถึงแม้จะมีผู้เล่นที่ดีที่สุดในโลกอยู่ในทีม ก็ไม่สามารถทำให้ทีมแข่งกับคนอื่นได้ ที่ผ่านมาความเสื่อมถอยมันถูกซ่อนไว้โดยเมสซิ' ออสวัลโด อาร์ดิเลส อดีตนักเตะทีมชาติอาร์เจนตินาได้กล่าวเอาไว้"จากฟอร์มการเล่นในรอบคัดเลือกที่ผ่านมา ทำให้ความคาดหวังต่อทีมอาร์เจนตินาในฟุตบอลโลกครั้งนี้ไม่สูงนัก แม้ว่าจะมีการกล่าวกันว่านี่อาจจะเป็นฟุตบอลโลกครั้งสุดท้ายของเมสซิก็ตาม ในนัดแรกรอบแบ่งกลุ่ม อาร์เจนตินาพบกับไอซ์แลนด์ วันที่ 16 มิถุนายน 2018 เมสซิยิงจุดโทษพลาดทำให้ผลจบที่เสมอกัน 1–1 และเกมที่ 2 ในวันที่ 21 มิถุนายน 2018 อาร์เจนตินาก็แพ้ให้กับโครเอเชียไป 3-0 ประตู หลังเกมนี้ ฆอร์เฆ ซัมปาโอลิ ก็พูดเกี่ยวกับการขาดผู้เล่นที่มีความสามารถเพื่อช่วยงานเมสซิ "เราไม่สามารถผ่านบอลไปถึงเมสซิได้ เราพยายามจะให้บอลไปถึงเขามากที่สุด แต่คู่แข่งก็เตรียมการมาอย่างดีเพื่อกันเขาออกจากบอล เราแพ้ในการแข่งขันนั้น" ลูก้า โมดริด กัปตันทีมชาติโครเอเชีย กล่าวว่า "เมสซิเป็นผู้เล่นที่เหลือเชื่อ แต่เขาไม่สามารถทำทุกอย่างได้ด้วยตัวคนเดียว"
ในนัดสุดท้ายรอบแบ่งกลุ่มของอาร์เจนตินา วันที่ 26 มิถุนายน 2018 เป็นการพบกับทีมชาติไนจีเรีย เมสซิยิง 1 ประตูช่วยให้อาร์เจนตินาเอาชนะ 2–1 เป็นนักเตะชาวอาร์เจนตินาคนที่ 3 หลังจาก ดิเอโก มาราโดนา และ กาบริเอล บาติสตูตา ที่สามารถทำประตูได้ในฟุตบอลโลกเกิน 3 วาระ เขายังเป็นนักเตะคนแรกที่ทำประตูเกมฟุตบอลโลกได้ในทุกช่วงอายุ 10-20-30 ปี อาร์เจนตินาสามารถผ่านเข้ารอบ 16 ทีมสุดท้ายได้ โดยเป็นที่ 2 ของกลุ่ม ในรอบ 16 ทีมสุดท้าย วันที่ 30 มิถุนายน 2018 อาร์เจนตินาพบกับฝรั่งเศส เมสซิเซตบอลให้กาบริเอล เมร์กาโด และ เซร์ฆิโอ อาเกวโร ทำประตูได้ แต่อาร์เจนตินาก็ต้องพ่ายแพ้ให้กับฝรั่งเศสไป 3–4 ตกรอบ
จาก 2 แอสซิสต์ของเขา เมสซิกลายเป็นนักเตะคนแรกที่สามารถทำแอสซิสต์ได้ทุกครั้งในศึกฟุตบอลโลก 4 ครั้งหลังสุด และเป็นคนแรกที่สามารถทำแอสซิสต์ได้ 2 ครั้งในเกมเดียว หลังจาก ดิเอโก มาราโดนา ทำได้ในปี 1986
หลังจบทัวร์นาเมนต์ เมสซิขอถอนตัวไม่เข้าร่วมการแข่งขันกระชับมิตรกับ กัวเตมาลา และ โคลอมเบีย ในเดือนกันยายน 2018 และขอพักเบรกทีมชาติยาวจนถึงสิ้นปี
โกปาอาเมริกา 2019
วันที่ 21 พฤษภาคม 2019 เมสซิถูกเรียกตัวติดทีมชาติ ชุดแข่งขัน โกปาอาเมริกา 2019 โดยมี ลิโอเนล เอสกาโลนิ เป็นผู้จัดการทีม ในรอบแบ่งกลุ่มนัดที่ 2 เมสซิทำประตูตีเสมอปารากวัย 1–1 เมสซิถูกวิจารณ์เรื่องฟอร์มการเล่นอีกครั้ง ซึ่งเขายอมรับว่าครั้งนี้ไม่ใช่โกปา อเมริกาที่ดีของเขา และบ่นถึงสภาพสนามที่ค่อนข้างแย่ และในนัดแพ้บราซิล 0–2 ในรอบรองชนะเลิศ เมสซิตำหนิการตัดสินของกรรมการ และกล่าวเลยไปว่าเหมือนเป็นการเตรียมการให้เจ้าภาพชนะ ในการแข่งขันชิงที่ 3 กับชิลี เมสซิเปิดฟรีคิกเป็นประตูของ กุน อเกวโร ช่วยให้อาร์เจนตินาเอาชนะชิลี 2–1 ได้เหรียญทองแดงไปครอง อย่างไรก็ตามเขาถูกใบแดงต้องออกจากสนามพร้อม การี เมเดล ของชิลีในนาทีที่ 37 หลังจากมีเรื่องกระทบกระทั่งกันในสนาม หลังจบการแข่งขันเมสซิไม่ขึ้นไปรับเหรียญรางวัล และให้สัมภาษณ์หลังเกมเกี่ยวกับใบแดงของเขา ซึ่งเขาออกมาขอโทษในภายหลัง แต่ยังถูกปรับเงินจำนวน 1,500 ดอลลาร์ และถูกแบน 1 นัด และในวันที่ 2 สิงหาคม เมสซิถูกโทษแบน 3 เดือน และถูกปรับ 50,000 ดอลลาร์โดยคอนเมบอล จากการวิจารณ์กรรมการในนัดบราซิลที่ผ่านมา ทำให้เขาไม่ได้เล่นเกมกระชับมิตรกับชิลี เม็กซิโก และเยอรมนี
โกปาอาเมริกา 2021
"'มันชัดเจนในใจผม ว่าผมต้องพยายามต่อไปจนกว่าจะถึงการแข่งขันสุดท้าย ผมจะเลิกเล่นทีมชาติไปทั้งๆที่ยังไม่เคยชนะอะไรเลยไม่ได้' เมสซี่ให้สัมภาษณ์กับ Diario Sport หลังคว้าแชมป์โกปาอาเมริกา 2021"ในวันที่ 14 มิถุนายน 2021 ในเกมรอบแบ่งกลุ่มนัดแรก อาร์เจนตินาเสมอชิลี 1–1 จากประตูฟรีคิกของเมสซิ ในวันที่ 21 มิถุนายน 2021 เมสซิลงเล่นนัดที่ 147 ให้ทีมชาติ ทำให้เขาทาบสถิติลงเล่นให้ทีมชาติอาร์เจนตินามากที่สุดของ ฆาบิเอร์ มัสเชราโน ในเกมอาร์เจนตินาชนะปารากวัย 1–0 และทำลายสถิติในอาทิตย์ถัดมา นัดอาร์เจนตินาเอาชนะโบลิเวีย 4–1 โดยเมสซิยิง 2 จ่าย 1 ในนัดนี้ ในวันที่ 3 กรกฎาคม 2021 เมสซิทำ 2 แอสซิสต์และยิง 1 ประตูได้จากฟรีคิก ในรอบก่อนรองชนะเลิศ เอาชนะเอกวาดอร์ 3–0
ในวันที่ 6 กรกฎาคม 2021 รองรองชนะเลิศ อาร์เจนตินาเสมอ โคลอมเบีย 1–1 ในเวลา นัดนี้เป็นนัดที่ 150 ในทีมชาติของเมสซิ และประตูในเกมนี้มาจากแอสซิสต์ของเขา จัดเป็นแอสซิสต์ที่ 5 ของเขาในทัวนาเม้นท์นี้ และยังเป็นการมีส่วนร่วมทำประตูครั้งที่ 9 ของเขาในทัวร์นาเมนต์นี้ และเขายิงจุดโทษในช่วงตัดสินเข้าเป็นคนแรก ช่วยให้อาร์เจนตินาชนะโคลีมเบีย 3–2 ถือเป็นการผ่านเข้าชิงชนะเลิศรายการระดับใหญ่ในทีมชาติเป็นครั้งที่ห้าของเมสซิ
เมสซิมีส่วนกับประตูของอาร์เจนตินา ถึง 9 จาก 12 ประตู โดยยิงได้ 4 ประตู 5 แอสซิสต์ เขาได้รับเลือกเป็นผู้เล่นที่ดีที่สุดของทัวร์นาเมนต์ ร่วมกับ เนย์มาร์ และยังได้รับรางวัลรองเท้าทองคำ เนื่องจากเป็นดาวซัลโวสูงสุดของทัวร์นาเมนต์ที่ 4 ประตู เป็นยังผู้ทำแอสซิสต์สูงสุดของทัวร์นาเมนต์ที่ 5 แอสซิสต์อีกด้วย
ฟินาลิสซิมา 2022
การแข่งขันชิงชนะเลิศ ฟินาลิสซิมา ศึกแชมป์ชนแชมป์ 2 ทวีปใหญ่ ในปี 2022 เป็นการพบกันระหว่าง ทีมชาติอิตาลี แชมป์จากฟุตบอลชิงแชมป์แห่งชาติยุโรป 2020 และทีมชาติอาร์เจนตินา แชมป์โกปาอาเมริกา 2021 จัดขึ้น ณ สนามกีฬาเวมบลีย์ ลอนดอน อังกฤษ ในวันที่ 1 มิถุนายน 2022 ซึ่งอาร์เจนตินาสามารถเอาชนะอิตาลีไปได้ 3-0 ประตู คว้าแชมป์ ฟินาลิสซิมา 2022 ไปครอง โดยเมสซี่ซึ่งทำได้ 2 แอสซิสต์ในนัดชิงชนะเลิศนี้ คว้ารางวัลผู้เล่นยอดเยี่ยม (Player Of the Match) ไปเพิ่มอีก 1 รางวัล
5 วันถัดมา ในวันที่ 6 มิถุนายน 2022 นัดกระชับมิตรซึ่ง อาร์เจนตินา เอาชนะเอสโตเนียไป 5-0 ประตู โดยเมสซี่เหมาหมดทั้ง 5 ประตู ทำให้เขาแซง แฟแร็นตส์ ปุชกาช ขึ้นไปรั้งอันดับ 4 ในตารางดาวยิงสูงสุดตลอดกาลในนามทีมชาติ (รวมทุกประเทศ)
ฟุตบอลโลกรอบคัดเลือก 2022
วันที่ 9 กันยายน 2021 เมสซี่ทำแฮตทริกในเกมอาร์เจนตินาเปิดบ้านเอาชนะ โบลิเวีย 3-0 ส่งให้เขาเอาชนะ เปเล่ ขึ้นเป็นผู้ทำประตูสูงสุดตลอดกาลของทวีปอเมริกาใต้คนใหม่ ที่ 79 ประตู และเป็นดาวซัลโวสูงสุดตลอดกาลในเกมฟุตบอลโลกรอบคัดเลือก โซนอเมริกาใต้ ร่วมกับ ลุยส์ ซัวเรซ ที่ 26 ประตู
เขาไม่ได้เข้าร่วมการแข่งขันในช่วง มกราคม - กุมภาพันธ์ 2022 เนื่องจากมีอาการบาดเจ็บหัวเข่าและแฮมสตริงข้างซ้าย และติดเชื้อ Covid-19
ในวันที่ 27 กันยายน 2022 ในเกมอุ่นเครื่องอาร์เจนตินา เอาชนะ จาเมกา 3-0 เมสซิทำ 2 ประตู ทำให้เขาขึ้นไปรั้งอันดับ 3 ในตารางผู้ทำประตูสูงสุดตลอดกาลให้ทีมชาติ ที่ 90 ประตู
ฟุตบอลโลก 2022
รองแบ่งกลุ่ม อาร์เจนตินาซึ่งมีปัญหาผู้เล่นบาดเจ็บหลายราย เริ่มต้นเกมแรกได้ไม่ดีนัก หลังจากพลาดท่าแพ้ให้กับ ซาอุดิอาระเบีย 2-1 ประตู เมื่อพลาดเก็บแต้มเกมแรก ทำให้อาร์เจนตินาตกอยู่ในสถานะสุ่มเสี่ยงตกรอบ พวกเขาจะแพ้ไม่ได้อีก และจำเป็นต้องมีการปรับทีมครั้งใหญ่ แต่แน่นอนว่าเมสซิยังคงเป็นผู้เล่นคนสำคัญ เป็นตัวจริงลงเล่นครบทุกนาทีในทุกเกม
ในเกมถัดมา เมสซิทำ 1 ประตูปลดล็อกสำคัญช่วยให้อาร์เจนตินาขึ้นนำ เม็กซิโก โดยเป็นลูกยิงไกล 20 หลา และยังทำอีก 1 แอสซิสต์ช่วยให้อาร์เจนตินาเอาชนะไปได้ 2-0 ประตู เพิ่มโอกาสเข้ารอบให้อาร์เจนตินาได้มาก จากผลงาน 1 ประตู 1 แอสซิสต์นี้ ทำให้เมสซิเป็นเจ้าของสถิติผู้เล่นอายุมากที่สุด ที่สามารถทำทั้งประตูและแอสซิสต์ได้ในเกมฟุตบอลโลกนัดเดียวกัน ด้วยวัย 35 ปี 155 วัน หลังจากที่เขาถือครองสถิติเป็นผู้เล่นอายุน้อยที่สุดที่สามารถทำได้อยู่แล้ว ในฟุตบอลโลก 2006 เกมพบกับเซอร์เบีย ด้วยวัย 18 ปี 357 วัน และเขายังทำลายสถิติลงเล่นในเกมฟุตบอลโลกรอบสุดท้ายให้อาร์เจนตินามากที่สุดของมาราโดนา(21) ที่ 22 เกมอีกด้วย
รอบ 16 ทีมสุดท้าย กับออสเตรเลีย เป็นเกมนัดที่ 1,000 ในชีวิตนักฟุตบอลอาชีพของเมสซิ เมสซิทำ 1 ประตูให้อาร์เจนตินาขึ้นนำและช่วยให้อาร์เจนตินาเอาชนะไปได้ 2-1 ประตู
รอบ 8 ทีมสุดท้าย อาร์เจนตินาพบกับ เนเธอร์แลนด์ เมสซิทำแอสซิสต์สุดสวยให้นาเวล โมลินา ยิงขึ้นนำไปก่อน และเมสซิยังสังหารจุดโทษให้อาร์เจนตินาขึ้นนำ 0-2 อีกด้วย แต่เกมต้องลากยาวไปถึงการแข่งยิงจุดโทษเมื่อเนเธอร์แลนด์สามารถตามตีเสมอได้ในช่วงทดเวลาบาดเจ็บ ซึ่งอาร์เจนตินาเอาชนะไปได้ในที่สุดด้วยผล 3-4 ประตู โดยเมสซิซึ่งรับหน้าที่ยิงคนแรกของอาร์เจนตินา ยิงไม่พลาดในนัดนี้ 1 ประตูของเมสซิในนัดนี้ยังทำให้เขาขึ้นไปทาบบัลลังก์นักเตะอาร์เจนตินาที่ทำประตูในรอบสุดท้ายของศึกฟุตบอลโลกได้มากที่สุดเท่ากับ กาเบรียล บาติสตูต้า ที่ 10 ประตู และกลายเป็นผู้ทำประตูสูงที่สุดตลอดกาลของอาร์เจนตินาในการแข่งขันเมเจอร์ทัวร์นาเมนต์ เท่ากับ กาเบรียล บาติสตูต้า เช่นกัน ด้วยจำนวน 23 ประตู และเมสซี่ยังเป็นนักเตะจากทวีปอเมริกาใต้คนที่ 5 ที่ทำประตูในรอบสุดท้ายของฟุตบอลโลกได้อย่างน้อย 10 ประตูด้วย ในเกมนี้มีการกระทบกระทั่งกันของทั้งกุนซือ สตาฟโค้ช และนักเตะของทั้ง 2 ฝ่าย มีการแจกใบเหลืองและใบแดง สูงสุดในประวัติศาสตร์ฟุตบอลโลกที่ 18 ใบ โดยเมสซิเองก็ได้รับ 1 ใบเหลืองจากการเถียงกรรมการด้วยในนัดนี้ รอบรองชนะเลิศ อาร์เจนตินาพบกับ โครเอเชีย เมสซิโชว์ฟอร์มร้อนแรง ยิงจุดโทษให้อาร์เจนตินาขึ้นนำ และทำแอสซิสต์น่าตื่นตาตื่นใจ โดยรับบอลจากกลางสนามริมเส้นขวา ลากดวล พลิกบอลหนี ยอชโก้ กวาร์ดิโอล กองหลังดาวรุ่งฟอร์มดีของโครเอเชีย ก่อนส่งย้อนเข้ากลางถวายพานให้ ฆูเลียน อัลบาเรซ ยิงปิดเกมให้อาร์เจนตินาเอาชนะไป 3-0 ประตู แอสซิตส์นี้ยังทำให้เขาทาบตำแหน่งผู้ทำแอสซิสต์มากที่สุดตลอดกาลของศึกฟุตบอลโลกของ มาราโดนา ที่ 8 ครั้ง และประตูในนัดนี้เป็นประตูที่ 11 ในเกมฟุตบอลโลกของเขา ส่งให้เขาขึ้นเป็นเจ้าของสถิติผู้ทำประตูในฟุตบอลโลกสูงสุดตลอดกาลของอาร์เจนตินาคนใหม่ แทน กาเบรียล บาติสตูต้า(10) และเมสซิยังคว้ารางวัล Man Of The Match เพิ่มอีกเป็นครั้งที่ 4 ในการแข่งขันนี้ และเป็นครั้งที่ 10 แล้วในเกมฟุตบอลโลก ซึ่งเป็นสถิติมากที่สุดตลอดกาลของฟุตบอลโลก
รอบชิงชนะเลิศฟุตบอลโลก 2022 อาร์เจนตินาพบกับฝรั่งเศส ในวันที่ 18 ธันวาคม 2022 เมสซิ ยิงประตูขึ้นนำให้อาร์เจนตินา จากจุดโทษ กลายเป็นผู้เล่นคนแรกที่ทำประตูได้ทุกรอบในศึกฟุตบอลโลกครั้งเดียว ทั้งรอบคัดเลือก, รอบแบ่งกลุ่ม, รอบ 16 ทีม, 8 ทีม, 4 ทีม และรอบชิงชนะเลิศ เมสซิยังทำประตูให้อาร์เจนตินาขึ้นนำอีกครั้งในช่วงต่อเวลาพิเศษ ก่อนฝรั่งเศสจะตีเสมอได้อีกครั้ง จบต่อเวลาพิเศษที่ 3-3 ประตู เกมจึงตัดสินด้วยการดวลลูกโทษ เมสซิรับหน้าที่ยิงคนแรกให้อาร์เจนตินา และเขาไม่พลาด จบเกมอาร์เจนตินาดวลจุดโทษชนะฝรั่งเศสไป 4-2 คว้าแชมป์ฟุตบอลโลกได้ในรอบ 36 ปี เกมนี้ได้รับการยกย่องให้เป็นนัดชิงที่ดีที่สุดในประวัติศาสตร์ ด้วยเป็นเกมที่มีการแข่งขันที่ดุเดือด พลิกผันเร้าใจ สู้กันได้อย่างสมศักดิ์ศรีคู่ชิงชนะเลิศ
เมสซิได้รับรางวัลลูกบอลทองคำ นักเตะยอดเยี่ยมประจำการแข่งขัน และเป็นผู้เล่นคนแรกที่ได้รับรางวัลนี้ 2 ครั้ง (2014, 2022) เขาทำได้ 7 ประตูตลอดการแข่งขัน น้อยกว่า กีลียาน อึมบาเป ผู้ชนะรางวัลรองเท้าทองคำเพียง 1 ประตู การลงเล่นนัดนี้ เป็นเกมฟุตบอลโลกนัดที่ 26 ของเขา ทำให้เมสซิขึ้นเป็นนักเตะที่ลงเล่นในฟุตบอลโลกมากที่สุดแทน โลทาร์ มัทเทอุส (25) ตำนานทีมชาติเยอรมนี และ 2 ประตูในนัดนี้ ยังทำให้เขากลายเป็นนักเตะที่มีส่วนร่วมกับการทำประตูมากที่สุดในฟุตบอลโลกที่ 21 ประตู (13 ประตู 8 แอสซิสต์) แทนเปเล่ เจ้าของสถิติเดิม
ชีวิตส่วนตัว
เมสซิเคยมีข่าวคบหากับมาซาเรนา เลโมส ที่มาจากบ้านเกิดเดียวกันที่โรซาริโอ กล่าวกันว่าทั้งคู่รู้จักกันจากการแนะนำของพ่อของฝ่ายหญิง เมื่อครั้งที่เขากลับมารักษาตัวจากการบาดเจ็บในโรซาริโอ ไม่กี่วันก่อนที่จะเริ่มการแข่งขันฟุตบอลโลก 2006 เขาเคยมีข่าวความสัมพันธ์กับนางแบบชาวอาร์เจนตินา ลูเซียนา ซาลาซาร์
แต่เมสซิยืนยันเรื่องความรักครั้งแรกและครั้งเดียวต่อสาธารณะ ในเดือนมกราคม ค.ศ. 2009 เขาบอกทางรายการ "แฮตทริกบาร์ซา" ช่องกานัล 33 ว่า "ผมมีแฟนสาวและเธออยู่ที่อาร์เจนตินา ผมรู้สึกผ่อนคลายและมีความสุข" โดยหญิงสาวคนนั้นคือ อันโตเนลา โรกูโซ โดยโรกูโซเป็นชาวโรซาริโอเช่นเดียวกันกับเมสซิ โดยทั้งคู่รู้จักกันตั้งแต่ยังเด็ก โรกูโซเป็นญาติของเพื่อนสนิทวัยเด็กของเขา  แต่เริ่มคบหากันฉันคนรักในปี ค.ศ. 2008
ในปี ค.ศ. 2010 ทั้งคู่เริ่มพัฒนาความสัมพันธ์เริ่มต้นชีวิตคู่ โรกูโซ ย้ายจากโรซาริโอมาอยู่กับเมสซิที่บาร์เซโลนา
ในการแข่งขันฟุตบอลโลกรอบคัดเลือก ปี 2012 แมตช์ที่อาร์เจนตินาคว้าชัยเหนือเอกวาดอร์ 4 ประตูต่อ 0 เมสซิได้ยืนยันข่าวลือการตั้งท้องของแฟนสาว โดยการฉลองประตูของเขาด้วยการยัดลูกบอลใส่เสื้อบริเวณหน้าท้อง และในวันที่ 2 พฤศจิกายน ค.ศ. 2012 โรกูโซได้ให้กำเนิดบุตรชายคนแรกของพวกเขา คือ เตียโก เมสซิ โดยในวันนั้นเมสซิได้รับอนญาตให้งดซ้อม และอยู่เฝ้าแฟนสาวจนกระทั่งคลอดลูกชาย โดยเมสซิได้เคยให้สัมภาษณ์ว่า วันนั้นเขาร้องไห้เพราะ เตียโกเป็นเด็กคลอดยาก เขารู้สึกว่ามันใช้เวลานานมาก กลัวและกังวลไปหมดจนกระทั่งลูกคลอดออกมาอย่างปลอดภัย เขาได้ให้สัมภาษณ์อีกว่า "วันนี้ฉันเป็นผู้ชายที่มีความสุขที่สุดในโลก ลูกชายของฉันถือกำเนิดแล้ว ขอบคุณพระเจ้าสำหรับของขวัญชิ้นนี้ ขอบคุณครอบครัวของฉันสำหรับกำลังใจและการสนับสนุนของพวกเขา รักพวกคุณทุกคน"
ในเดือน เมษายน ค.ศ. 2015 เมสซิได้ยืนยันข่าวการตั้งครรภ์ลูกคนที่ 2 ของแฟนสาวอีกครั้ง โดยการลงรูปลูกชายคนโตเตียโก กำลังจุมพิตหน้าท้องมารดาที่กำลังตั้งครรภ์ ผ่านทางอินสตาแกรมของเขาโดยเขียนข้อความว่า "กำลังรอลูกอยู่อย่างใจจดใจจ่อ ติอากี้ แม่ และพ่อ พวกเรารักลูกนะ" และลูกชายอีกคนของพวกเขา มาเตโอ เมสซิ ก็ได้ลืมตาดูโลกในวันที่ 11 กันยายน ค.ศ. 2015 เช่นเดียวกับคราวลูกชายคนโต เมสซิได้รับอนญาตให้งดซ้อมเพื่ออยู่เป็นเพื่อแฟนสาว และในวันรุ่งขึ้นแม้ไม่ได้ซ้อม เขาสามารถลงสนามเป็นตัวสำรอง ซุปเปอร์ซับ ในการแข่งขันนัดสำคัญ และยิงประตูชัยให้บาร์เซโลนาบุกไปเยือนเอาชนะอัตเลติโกเดมาดริดไปได้ 1-2 โดยเมสซิได้ทำท่าดูดนิ้วแทนความหมายการดูดนมของเด็กทารก เสมือนการยกประตูชัยนี้เพื่อฉลองการเกิดของลูกชาย
และในวันที่ 15 ตุลาคม 2017 โรกูโซ ได้แจ้งข่าวผ่านทางอินสตาแกรมว่าพวกเขากำลังมีลูกคนที่ 3 โดยโรกูโซได้ลงภาพครอบครัวซึ่ง ติอาโก ลูกชายคนโต และเมสซีซึ่งกำลังอุ้มมาเตโอลูกชายคนรองอยู่ ต่างสัมผัสหน้าท้องของเธอ พร้อมลงข้อความว่า "ครอบครัว 5 คน" กำหนดคลอดคือ ช่วงสัปดาห์ที่ 2-3 ในเดือนมีนาคม 2018 แต่โรกูโซมีอาการน้ำคร่ำแตก จำเป็นต้องคลอดก่อนกำหนดเล็กน้อย ซีโร เมสซิ ลูกชายคนที่ 3 ของพวกเขาจึงถือกำเนิดในวันที่ 10 มีนาคม 2018 เดิมเมสซิต้องร่วมเดินทางไปกับทีมเพื่อแข่งขันเกมลีก นัดเยือนกับมาลากาในวันนั้น แต่เมื่อภรรยาต้องคลอดก่อนกำหนดอย่างกะทันหัน เขาจึงขอถอนตัว ไม่ร่วมเดินทางไปแข่งขัน ซึ่งได้รับอนุญาตจากเอร์เนสโต บัลเบร์เดเรียบร้อยแล้ว เมสซีได้ลงรูปผ่านทางเฟซบุ๊คและอินสตาแกรมต้อนรับซีโรในวันนั้นด้วยข้อความว่า "ยินดีต้อนรับ "ซีโร" ขอบคุณพระเจ้าที่ทุกอย่างผ่านพ้นไปได้ด้วยดี ทั้งแม่และลูกปลอดภัยดี พวกเรากำลังมีความสุขมาก"
งานแต่งงานแห่งปี
ในวันที่ 30 มิถุนายน ค.ศ. 2017 เมสซิได้ฤกษ์จูงแฟนสาว อันโตเนลา โรกูโซ เข้าพิธีแต่งงาน ณ เมืองโรซาริโอ บ้านเกิดของทั้งคู่ หลังคบกันฉันคนรักมาได้เกือบ 10 ปี โดยงานแต่งงานจัดขึ้นอย่างสุดหรูที่ โรงแรมพูลแมนซิตี้เซ็นเตอร์ โรซาริโอ  มีแขกได้รับเชิญเพียง 260 คน แต่แขกจำนวนมากล้วนเป็นบุคคลมีชื่อเสียงทั้งในระดับโลกและระดับประเทศ การรักษาความปลอดภัยจึงเป็นไปอย่างเข้มงวด โดยใช้เจ้าหน้าที่กว่า 300 นาย ทั้งตำรวจพื้นที่และเจ้าหน้าที่บริษัทรักษาความปลอดภัยเอกชน 2 บริษัท  เมสซิจองห้องพักทั้งหมด รวมถึงบริการต่าง ๆ ทั้งหมดของโรงแรมให้แก่แขกผู้มางาน จึงสามารถปิดพื้นที่บริเวณโรงแรมทั้งหมด ไม่อนุญาตให้บุคคลภายนอกเข้ามาภายในบริเวณโรงแรมได้ ในส่วนของสื่อมวลชนจำนวนกว่า 150 คนนั้น มีพื้นที่ที่จัดเตรียมไว้ให้โดยเฉพาะ พร้อมสิ่งอำนวยความสะดวก สื่อที่ไปทำข่าวต้องลงทะเบียนสังกัดและได้รับอนุญาตให้ทำข่าวบริเวณพรมแดงหน้าประตูโรงแรมเท่านั้น
งานแต่งงานได้รับการจัดการดูแลโดยเวดดิ้งแพลนเนอร์จากโรซาริโอ 2 บริษัทประสานงานกัน โดยในงานจะเสิร์ฟอาหารพื้นเมืองของอาร์เจนตินา แขกทุกคนจะได้รับของชำร่วยสุดหรูเป็น ชุด ไวน์ ที่เปิดขวด จุกก๊อก และดุลเซเดเลเช ของหวานของโปรดของเมสซิ ในส่วนของความสนุกสนานในงานนั้น วงดนตรีชื่อดังของอุรุกวัย มารามา (Márama) ซึ่งเป็นของขวัญแต่งงานจากลุยส์ ซัวเรซ และการินา เตเฆดา (Karina) นักร้องสาวชื่อดังชาวอาร์เจนตินา แฟนสาวของกุน เซร์ฆิโอ อาเกวโร ขึ้นแสดงในงานนี้ และดานิโล มิเชาต์ (Danilo Michaut) ดีเจชาวโรซาริโอ รับหน้าที่คอยเปิดเพลงซึ่งส่วนมากเป็นจังหวะคุมเบียและเรกเกตอนตามสไตล์ละตินให้ความสนุกสนานตลอดคืน
ของขวัญที่เจ้าบ่าวเตรียมให้เจ้าสาว คือ การเชิญนักร้องคนโปรดของอันโตเนลา อาเบล ปินโตส (Abel Pintos) นักร้องชื่อดังชาวอาร์เจนตินา มาร้องเพลงหวานซึ้ง "ไม่มีเริ่มต้น ไม่มีสิ้นสุด" (Sin Principio Ni Final) เซอร์ไพรส์เจ้าสาวหลังเสร็จพิธีการจดทะเบียนสมรส ทำให้อันโตเนลาถึงกับร้องไห้ด้วยความตื้นตันใจ
ในส่วนของพิธีการ เริ่มต้นเวลา 19.00 น. ตามเวลาท้องถิ่น เมสซิเดินเข้าพิธีแต่งงานพร้อมบิดาและมารดา ตามด้วยลูกชายคนโตของพวกเขาเตียโก เมสซิ ซึ่งรับหน้าที่ถือแหวนแต่งงาน และบิดาของเจ้าสาวเป็นผู้นำเจ้าสาวเข้าสู่พิธี ทะเบียนสมรสได้รับการประกาศรับรองโดย กอนซาโล การิโย (Gonzalo Carrillo) ผู้อำนวยการสำนักทะเบียนราษฎร ซึ่งเดินทางมาเป็นเจ้าหน้าที่ฝ่ายรัฐในพิธีการจดทะเบียนสมรสระหว่าง เมสซิและโรกูโซ ด้วยตนเอง
หลังจบพิธีการ เมสซิและโรกูโซได้ออกมาทักทายสื่อบริเวณพรมแดงด้วยสีหน้ามีความสุข แสดงทะเบียนสมรส และได้ตอบคำถามสื่อสั้น ๆ ว่าทุกอย่างผ่านไปด้วยดี แต่ไม่ได้ให้สัมภาษณ์ใด ๆ เพิ่มเติม
คู่บ่าวสาวแจ้งแก่แขกทุกคนว่าขอไม่รับของขวัญแต่งงาน แต่ได้ขอให้แขกผู้มาร่วมงานทำบุญโดยบริจาคเงินเข้าองค์กรการกุศล 4 องค์กรคือ 1. องค์กร TECHO เพื่อช่วยเหลือผู้ยากไร้ 2. มูลนิธิ Flexer (Fundación Natalí Dafne Flexer) เพื่อช่วยเหลือเด็กที่ป่วยเป็นโรคมะเร็ง 3. มูลนิธิ Garrahan ในเครือโรงพยาบาลเด็ก Garrahan (Hospital Garrahan) ในกรุงบัวโนสไอเรส เมืองหลวงของอาร์เจนตินา และ 4. โรงพยาบาล Sant Joan de Déu ในเมืองบาร์เซโลนาเป็นของขวัญแต่งงานแทน
ในจำนวนแขก 260 คนนั้น นอกจากเครือญาติ เพื่อนบ้าน และเพื่อนสมัยเด็กแล้ว ยังประกอบไปด้วยเหล่าเพื่อนร่วมทีมทั้งอดีตและปัจจุบันของเมสซิ ทีมงาน ทีมแพทย์ ฯลฯ ทั้งจากสโมสรบาร์เซโลนา และทีมชาติอาร์เจนตินา แต่ผู้จัดการทีมและบอร์ดบริหารทั้งชุดเก่าชุดใหม่ จากทั้ง 2 ทีมต่างไม่ได้รับเชิญเพื่อเป็นการตัดปัญหาความเชื่อมโยงกับการเมืองในสโมสรและควบคุมขนาดของงานแต่งงาน โดยผู้มาร่วมงานที่ได้รับความสนใจจากสื่อ อาทิ เนย์มาร์, ลุยส์ ซัวเรซ, กุน เซร์ฆิโอ อาเกวโร, ชาบี, การ์เลส ปูยอล, เซสก์ ฟาเบรกัส และฌาราร์ต ปิเก ซึ่งควงแฟนสาวนักร้องชื่อดังอย่างชากีรา มาร่วมงานด้วย ฯลฯ  โดยแขกต่างชาติที่ได้รับเชิญ ต่างทยอยเดินทางมางานแต่งงานโดยเครื่องบินส่วนตัวกว่า 12 ลำ เนื่องจากโรซาริโอเป็นเมืองเล็ก เที่ยวบินตรงจากสายการบินพาณิชย์มีน้อย ผู้ที่ได้รับเชิญแต่ไม่สามารถมาร่วมงานได้มีเพียงรอนัลดีนโย ซึ่งติดภารกิจต้องเข้าร่วมการแข่งขันกระชับมิตรการกุศลตำนานบาร์ซา-ตำนานแมนฯยูไนเต็ดในวันนั้น, อันเดรส อินิเอสตา ซึ่งภรรยาเพิ่งคลอดลูกคนเล็กได้ไม่นาน ไม่สามารถเดินทางไกลได้ และนักเตะบาร์เซโลนาบางรายซึ่งติดภารกิจกับทีมชาติ
โดยงานแต่งงานครั้งนี้ได้รับความสนใจจากทั่วโลก คนสนใจเข้าชมถ่ายทอดสดงานแต่งงานทางยูทูปหลายแสนคน ชื่อของเมสซิได้รับการกล่าวถึงทางทวิตเตอร์มากที่สุดเป็นอันดับ 1 ทั่วโลกในช่วงเวลานั้น สื่อต่างประเทศต่างยกให้เป็นงานแต่งงานแห่งปีเลยทีเดียว
ความสนุกสนานมีขึ้นตลอดคืน งานเลี้ยงเสร็จสิ้นลงในเวลา 7.30 ของวันถัดมา โดยเมสซิได้จัดอาหารเช้าให้แขกก่อนเดินทางกลับด้วย
หลังจากแต่งงาน 2 วัน เมสซิและโรกูโซก็ได้เดินทางไปฮันนีมูนที่ประเทศแอนทีกาและบาร์บิวดา ประเทศหมู่เกาะในแถบทะเลแคริบเบียนตะวันออก พร้อมกับลูกชายทั้ง 2 คน เตียโกและมาเตโอ
งานการกุศล
ตลอดอาชีพของเมสซิ เขาได้เข้าร่วมในกิจกรรมการกุศลหลายอย่าง ซึ่งโดยมากจะมุ่งไปที่การช่วยเหลือเด็ก เนื่องมาจากอาการป่วยที่เขาได้เผชิญในวัยเด็กของเขาเป็นสำคัญ
ตั้งแต่ปี 2004 เป็นต้นมา เมสซิได้เข้าร่วมกิจกรรมหลายอย่างและบริจาคเงินให้กับองค์การยูนิเซฟ (UNICEF) ซึ่งมีความสัมพันธ์อันแน่นแฟ้นกับสโมสรบาร์เซโลนา
ในปี ค.ศ. 2007 เมสซิตัดสินใจก่อตั้งมูลนิธิเลโอ เมสซิ ที่ช่วยเหลือการกุศลในด้านการศึกษา สุขภาพ และกีฬา ให้กับเด็กขึ้น หลังจากการเยี่ยมชมโรงพยาบาลสำหรับเด็กป่วยหนักในบอสตัน ทำให้เขาระลึกถึงโอกาสที่ตนเคยได้รับเมื่อครั้งป่วยเป็นโรคขาดฮอร์โมนการเจริญเติบโตในวัยเด็ก เขาเข้าใจดีถึงความสำคัญในโอกาสทางการแพทย์ของเด็ก ๆ เหล่านั้น จึงตัดสินใจบริจาคส่วนหนึ่งของรายได้ประจำของเขาเข้าสู่สังคม
มูลนิธิเลโอ เมสซิ ได้บริจาค ทุนวิจัยสำหรับการฝึกอบรมทางการแพทย์ และลงทุนในโครงการพัฒนาศูนย์การแพทย์ในอาร์เจนตินา, สเปน และประเทศอื่น ๆ นอกจากนี้เขายังทำกิจกรรมระดมทุนบริจาคด้วยตนเอง โดยจัดการแข่งขันรายการแข่งขันฟุตบอลการกุศลขึ้น ระหว่างทีม "เมสซิและเพื่อน" และ the Rest of The world ในหลายประเทศ ซึ่งได้รับความร่วมมือและการสนับสนุนทางการเงินจากสปอนเซอร์ต่าง ๆ ของเขาเป็นอย่างดี โดยมีอาดิดาสเป็นสปอนเซอร์หลัก ในบทสัมภาษณ์เว็บแฟนไซต์ เมสซิกล่าวว่า "การมีชื่อเสียงเล็กน้อย ทำให้ผมได้มีโอกาสที่จะช่วยเหลือคนที่ต้องการจริง ๆ โดยเฉพาะกับเด็ก ๆ"
และเพื่อตอบสนองต่ออุปสรรคด้านการแพทย์ในวัยเด็กของเขา มูลนิธิเลโอ เมสซิ ได้สนับสนุนการช่วยเหลือกับเด็กอาร์เจนตินาที่ได้รับวินิจฉัยว่าเป็นโรคที่มีความยุ่งยากด้านการรักษา โดยเสนอการรักษาในสเปนและออกค่าใช้จ่ายการเดินทาง การพยาบาล และการฟื้นฟูทั้งหมด
เมื่อวันที่ 11 มีนาคม ค.ศ. 2010 เมสซิได้รับเป็นทูตสันถวไมตรีจากยูนิเซฟ โดยจุดประสงค์การทำงานของเขาเพื่อสนับสนุนสิทธิของเด็ก เมสซิทำภารกิจแรกในฐานะทูตยูนิเซฟใน 4 เดือนถัดมา เขาเดินทางไปยังเฮติ เพื่อสร้างความตระหนักในชะตากรรมของเด็กในประเทศที่เพิ่งเกิดแผ่นดินไหวรุนแรง เมสซิยังมีส่วนร่วมในแคมเปญที่ยูนิเซฟจัดทำขึ้นโดยมีเป้าหมายเพื่อการป้องกันการเกิดเอชไอวี, เพื่อการศึกษา และเพื่อโอกาสทางสังคมของเด็กพิการ
และในโอกาสการเฉลิมฉลองวันเกิดปีแรกของลูกชายคนโตของเขา ในเดือนพฤศจิกายนปี 2013 เมสซิและเตียโก เป็นส่วนหนึ่งของยูนิเซฟในการรณรงค์ประชาสัมพันธ์เพื่อโอกาสที่เท่าเทียมในคุณภาพการดำรงชีวิตของเด็กด้อยโอกาส และสร้างความตระหนักถึงอัตราการตายในหมู่เด็ก ๆ เหล่านั้น
เมสซิยังบริจาคเงินเพื่อสนับสนุนฟุตบอลเยาวชนในอาร์เจนตินา ในปี ค.ศ. 2012 เขาสร้างยิมเนเซียมใหม่ และสร้างหอพักนักเตะเยาวชนภายในสโมสร ให้ทีมสมัยเด็กของเขา ญุลส์โอลบอยส์ โดยผู้ฝึกสมัยเด็กของเขา เอร์เนสโต เวกิโอ (Ernesto Vecchio) ได้รับการสนันบสนุนทางการเงินจากมูลนิธิเลโอ เมสซิ เพื่อเป็นแมวมองหาเด็กที่มีพรสวรรค์มาพัฒนาด้านฟุตบอล
ในปี ค.ศ. 2013 เขายังสนับสนุนด้านการเงินให้แก่สโมสรซาร์มิเอนโต (Sarmiento) ซึ่งเป็นทีมฟุตบอลใกล้กับโรซาริโอบ้านเกิดของเขา ในการซ่อมแซมตกแต่งสโมสร และสนามแข่งใหม่ ติดตั้งสนามซึ่งสามารถใช้แข่งได้ทุกสภาพอากาศ และให้ทุนแก่นักเตะเยาวชนหลายคนทั้งจากทีมญุลส์โอลบอยส์ ทีมที่เขาเคยสังกัดสมัยเด็ก และทีมคู่แข่ง โรซาริโอเซนตรัล รวมถึงทีมจากบัวโนส ไอเรส เมืองหลวงของอาร์เจนตินา เช่น โบกายูนิออร์ส, กลุบอัตเลติโกริเบร์เปลต ด้วย
วันที่ 7 มิถุนายน ค.ศ. 2016 หลังจากเมสซิชนะคดีหมิ่นประมาทหนังสือพิมพ์ลาราซอน (La Razón) ของสเปน เขาได้รับเงินค่าชดเชยจำนวน 65,000 ยูโรจากหนังสือพิมพ์นั้น ซึ่งเขานำเงินที่ได้ทั้งหมด ไม่หักค่าใช้จ่ายใด ๆ แม้แต่ค่าทนายความ บริจาคให้องค์กรการกุศลแพทย์ไร้พรมแดน
วันที่ 12 สิงหาคม ค.ศ. 2017 มูลนิธิเลโอ เมสซิ ได้บริจาคเงินจำนวน 6,276,000 เปโซอาร์เจนตินา ในโครงการแสงสว่างสำหรับเด็ก ๆ (Un Sol Para Los Chicos 2017) ซึ่งสนับสนุนโดยองค์กรยูนิเซฟ และองค์กรอื่น ๆ ของอาร์เจนตินา ในการจัดหาอุปกรณ์ช่วยเหลือฉุกเฉินจากอาการขาดน้ำและอาการบาดเจ็บจากการคลอดธรรมชาติ จำนวน 300 ชุด
สื่อ
เขาปรากฏบนปกของวิดีโอเกมอย่าง โปรเอโวลูชันซอกเกอร์ 2009 และ โปรเอโวลูชันซอกเกอร์ 2011 และยังเกี่ยวข้องในการประชาสัมพันธ์เกมนี้ด้วย เมสซิและเฟร์นันโด ตอร์เรส อยู่บนปกของ โปรเอโวลูชันซอกเกอร์ 2010 และยังปรากฏในเทรลเลอร์ภาพเคลื่อนไหวของเกม  เมสซิได้รับการสนับสนุนจากบริษัทชุดกีฬาเยอรมัน อาดิดาส ซึ่งเขาก็ปรากฏอยู่บนภาพยนตร์โฆษณา ในเดือนมิถุนายน ค.ศ. 2010 เมสซิเซ็นสัญญา 3 ปีกับเฮอร์บาไลฟ์ ซึ่งสนับสนุนการช่วยเหลือมูลนิธิเลโอเมสซิ
สโมสร
บาร์เซโลนา
อินเตอร์ไมแอมี
ทีมชาติ
อาร์เจนตินา
อาร์เจนตินารุ่นอายุไม่เกิน 20 ปี
อาร์เจนตินา โอลิมปิก
การรักษามะเร็งแบบทางเลือก
การรักษาโรคมะเร็งแบบทางเลือก หรือ (Alternative cancer treatments) เป็นการรักษาแบบทางเลือกหรือแบบเสริมสำหรับโรคมะเร็งที่ยังไม่ได้รับการอนุมัติจากหน่วยงานภาครัฐที่รับผิดชอบในการควบคุมสินค้าที่ให้การรักษา การรักษาดังกล่าวรวมถึงการรับประทานอาหารและการออกกำลังกาย, การใช้สารเคมี, การใช้สมุนไพร, การใช้อุปกรณ์ และขั้นตอนที่ทำด้วยมือ การรักษาเหล่านี้ไม่ได้รับการสนับสนุนจากหลักฐานเนื่องจากการทดสอบที่เหมาะสมยังไม่ได้มีการดำเนินการหรือเพราะการทดสอบไม่ได้แสดงให้เห็นถึงประสิทธิภาพอย่างมีนัยสำคัญทางสถิติ มีความกังวลเกี่ยวกับความปลอดภัยของบางส่วนของการรักษา การรักษาบางอย่างที่ได้รับการนำเสนอในอดีตถูกพบในการทดลองทางคลินิกว่าไร้ประโยชน์หรือไม่ปลอดภัย บางส่วนของการรักษาเหล่านี้ล้าสมัยหรือไม่ได้รับอนุญาตแต่ยังคงได้รับการส่งเสริม, จำหน่ายและนำมาใช้
ความแตกต่างอย่างหนึ่งปกติระหว่างการรักษาแบบเสริมกับการรักษาแบบทางเลือกคือการรักษาแบบเสริมไม่ได้แทรกแซงการรักษาพยาบาลแผนปัจจุบันแต่การรักษาแบบทางเลือกอาจทดแทนการรักษาแผนปัจจุบันไปเลย การรักษาโรคมะเร็งแบบทางเลือกปกติก็มีความแตกต่างจากการรักษาโรคมะเร็งแบบการทดลอง โดยที่การรักษาโรคมะเร็งแบบการทดลองอยู่ระหว่างการทดสอบ และการรักษาแบบเสริมเป็นการปฏิบัติแบบไม่รุกเข้าไปในร่างกายผู้ป่วยและใช้ควบคู่ไปกับการรักษาอื่น ๆ การรักษาโรคมะเร็งด้วยเคมีบำบัดที่ได้รับการอนุมัติทั้งหมดเคยถูกพิจารณาว่าเป็นการรักษาโรคมะเร็งแบบทดลองก่อนการที่จะมีการทดสอบความปลอดภัยและประสิทธิภาพจะเรียบร้อย
ตั้งแต่ทศวรรษที่ 1940 วิทยาศาสตร์การแพทย์ได้พัฒนาเคมีบำบัด พัฒนาการรักษาด้วยการฉายรังสี พัฒนาการรักษาแบบช่วยเหลือ (adjuvant therapy) และพัฒนาการรักษาแบบเป้าหมายที่ใหม่กว่า เช่นเดียวกับการพัฒนาเทคนิคการผ่าตัดแบบปราณีตเพื่อตัดมะเร็งออก ก่อนที่จะมีการพัฒนาการรักษาตามหลักฐานที่ใช้ในปัจจุบันเหล่านี้ 90% ของผู้ป่วยมะเร็งจะเสียชีวิตภายในห้าปี ด้วยการรักษาในสายธารหลักทันสมัย ​​มีเพียง 34% เท่านั้นของผู้ป่วยโรคมะเร็งที่ตายภายในห้าปี อย่างไรก็ตาม ในขณะที่รูปแบบสายธารหลักของการรักษาโรคมะเร็งโดยทั่วไปจะช่วยยืดอายุหรือรักษาโรคมะเร็งได้อย่างถาวร การรักษาส่วนใหญ่ก็ยังมีผลข้างเคียงที่มีช่วงตั้งแต่ผลลัพธ์ที่ไม่พึงประสงค์จนถึงร้ายแรง เช่นความเจ็บปวด, เลือดอุดตัน, เมื่อยล้า, และการติดเชื้อ ผลข้างเคียงเหล่านี้และการขาดการรับประกันว่าการรักษาจะประสบความสำเร็จทำให้เกิดการเรียกหาการรักษาแบบทางเลือกสำหรับโรคมะเร็งที่หวังว่าจะก่อให้เกิดผลข้างเคียงที่น้อยกว่าหรือเพื่อเพิ่มอัตราการอยู่รอดให้มากขึ้น
การรักษาโรคมะเร็งแบบทางเลือกมักจะไม่ได้รับการดำเนินการอย่างถูกต้อง อีกทั้งการทดลองทางคลินิกที่มีการออกแบบมาอย่างไม่ดี หรือผลลัพธ์ก็ยังไม่ได้รับการตีพิมพ์เนื่องจากการอคติของสิ่งพิมพ์ (การปฏิเสธที่จะเผยแพร่ผลการรักษาที่อยู่นอกพื้นที่โฟกัสหรือนอกแนวทางหรือนอกวิธีการของวารสารนั้น) ในบรรดาผลลัพธ์ที่ได้รับการตีพิมพ์ วิธีการก็มักจะไม่ค่อยดี บทวิจารณ์ในปี 2006 ที่ครอบคลุม 214 บทความ 198 การทดลองทางคลินิกของการรักษาโรคมะเร็งแบบทางเลือกสรุปได้ว่าเกือบจะไม่มีการศึกษาช่วงของปริมาณยาได้มีการดำเนินการซึ่งเป็นสิ่งจำเป็นเพื่อให้แน่ใจว่าผู้ป่วยได้รับปริมาณการรักษาที่มีประโยชน์ การรักษาแบบนี้ปรากฏขึ้นและหายไปบ่อยครั้งตลอดประวัติศาสตร์
ศัพทวิทยา
การรักษาโรคมะเร็งแบบเสริมและแบบทางเลือกมักจะถูกจัดกลุ่มเข้าด้วยกัน ส่วนหนึ่งเป็นเพราะการยอมรับของวลีที่ว่า "แพทย์แบบเสริมและทางเลือก" โดยรัฐสภาคองเกรสแห่งสหรัฐอเมริกา อย่างไรก็ตาม อ้างถึง Barrie R. Cassileth ในการรักษาโรคมะเร็ง ความแตกต่างระหว่างการรักษาแบบเสริมแและการรักษาแบบทางเลือกเป็นสิ่ง "สำคัญ"
การรักษาแบบเสริมจะใช้ร่วมกับการรักษาสายธารหลักที่พิสูจน์แล้ว ผู้ป่วยมักจะพอใจกับการรักษาแบบเสริมเพราะมันไม่เกี่ยวข้องกับสารที่มีฤทธิ์ทางเภสัชวิทยาใด ๆ ราคาก็ไม่แพงและตั้งใจที่จะรักษาผลข้างเคียงมากกว่าที่จะฆ่าเซลล์มะเร็ง ่ การนวดทางการแพทย์และการสะกดจิตตัวเองเพี่อรักษาอาการปวดเป็นตัวอย่างหนึ่งของการรักษาแบบเสริม
ประมาณครึ่งหนึ่งของผู้ให้การรักษาแบบเสริมและจ่ายยาเป็นแพทย์ แม้ว่าพวกเขามีแนวโน้มที่จะเป็นผู้ชำนาญการทั่วไปมากกว่าจะเป็นนักมะเร็งวิทยา แพทย์อเมริกันมากถึง 60% ได้ส่งผ่านผู้ป่วยของพวกเขาให้กับผู้ให้การรักษาแบบเสริมเพื่อจุดประสงค์บางอย่าง
ในทางตรงกันข้าม การรักษาแบบทางเลือกถูกนำมาใช้แทนการรักษาสายธารหลัก ที่นิยมมากที่สุดการรักษาโรคมะเร็งแบบทางเลือกจะรวมถึงการจำกัดอาหาร, การแทรกแซง-จิตใจร่างกาย, ชีวแม่เหล็กไฟฟ้า, อาหารเสริม และสมุนไพร ความนิยมและความชุกของการรักษาที่แตกต่างกันแปรเปลี่ยนกันไปตามภูมิภาค แม้ว่าแพทย์แผนปัจจุบันได้ตระหนักถึงการรักษาแบบเสริมที่มีการใช้อยู่ตลอดเวลาก็ตาม พวกเขาจำนวนมากก็สนับสนุนหรืออย่างน้อยก็ยืดหยุ่นต่อการใช้การรักษาแบบเสริมและอาจแนะนำให้ใช้ด้วยซ้ำ
ขอบเขตของการใช้งาน
ข้อมูลเกี่ยวกับจำนวนผู้ป่วยโรคมะเร็งที่ใช้การรักษาแบบทางเลือกหรือแบบเสริมจะแตกต่างกันไปในแต่ละประเทศและแต่ละภูมิภาค การศึกษาที่เผยแพร่ในปี 2000 โดย'วารสารยุโรปเกี่ยวกับมะเร็ง'ได้ประเมินตัวอย่างของผู้หญิง 1023 รายจากทะเบียนผู้ป่วยมะเร็งชาวอังกฤษที่ทุกข์ทรมานจากโรคมะเร็งเต้านมพบว่า 22.4% มีการปรึกษากับผู้ให้บริการการรักษาแบบเสริมในรอบสิบสองเดือนที่ผ่านมา การศึกษาสรุปได้ว่าผู้ป่วยได้ใช้เงินหลายพันปอนด์ไปกับมาตรการดังกล่าวและกับการใช้งาน "ของผู้ให้บริการจากการรักษาแบบเสริมหลังจากการวินิจฉัยพบปรากฏการณ์ที่มีนัยสำคัญและการเจริญเติบโตมีความเป็นไปได้"
ทางด้านออสเตรเลีย การศึกษาหนึ่งรายงานว่า 46% ของเด็กที่ทุกข์ทรมานจากโรคมะเร็งได้ใช้การรักษาที่ไม่ใช่แผนปัจจุบันอย่างน้อยหนึ่งครั้ง เช่าเดียวกัน 40% ของทุกช่วงอายุที่ได้รับการดูแลแบบประคับประคองได้พยายามรักษาด้วยวิธีการดังกล่าวอย่างน้อยหนึ่งครั้ง บางส่วนของการรักษาโรคมะเร็งแบบทางเลือกที่นิยมมากที่สุดพบว่าได้แก่การรักษาด้วยอาหาร, การใช้สารต้านอนุมูลอิสระ, การใช้วิตามินปริมาณสูง, และการรักษาด้วยสมุนไพร
การรักษาโรคมะเร็งแบบที่ไม่ใช่แผนปัจจุบันในประเทศสหรัฐอเมริกาได้รับอิทธิพลจากศูนย์การแพทย์ทางเลือกแห่งชาติของรัฐบาลกลางสหรัฐอเมริกา (NCCAM) ที่เป็นที่รู้จักครั้งแรกว่าเป็นสำนักงานการแพทย์ทางเลือก (OAM) ซึ่งก่อตั้งขึ้นในปี 1992 เพื่อเป็นสถาบันสุขภาพแห่งชาติ (NIH) ที่รับการส่งเสริมโดยสภาคองเกรสของสหรัฐฯ กว่าสามสิบโรงเรียนแพทย์อเมริกันได้เปิดสอนหลักสูตรทั่วไปเกี่ยวกับการแพทย์ทางเลือก ซึ่งรวมถึงมหาวิทยาลัยจอร์จทาวน์, มหาวิทยาลัยโคลัมเบีย, และมหาวิทยาลัยฮาร์วาร์ และระบบมหาวิทยาลัยอื่น ๆ ในกลุ่ม
ผู้ที่เลือกการรักษาแบบทางเลือก
ผู้ป่วยโรคมะเร็งที่เลือกการรักษาแบบทางเลือกแทนการรักษาแผนปัจจุบันเชื่อว่าตัวเองมีโอกาสที่จะตายน้อยกว่าผู้ป่วยที่เลือกแต่การรักษาแผนปัจจุบันเท่านั้น พวกเขารู้สึกว่าพวกเขาสามารถควบคุมโชคชะตาของพวกเขาเองได้และรายงานว่ามีความวิตกกังวลและมีภาวะซึมเศร้าน้อยลง พวกเขามีแนวโน้มมากขึ้นที่จะมีส่วนร่วมในการหาผลประโยชน์ซึ่งเป็นกระบวนการทางจิตวิทยาของการปรับตัวเข้ากับสถานการณ์ที่เจ็บปวดและการตัดสินใจว่าการบาดเจ็บมีคุณค่า มักจะเป็นเพราะการรับรู้การเจริญเติบโตส่วนบุคคลและจิตวิญญาณในช่วงวิกฤต
อย่างไรก็ตามผู้ป่วยที่ใช้การรักษาแบบทางเลือกจะมีช่วงเวลาที่มีชีวิตอยู่รอดยากมาก แม้ว่าจะเป็นช่วงเวลาหลังจากสามารถควบคุมชนิดและระยะของโรคได้แล้ว เหตุผลที่ผู้ป่วยที่ใช้การรักษาแบบทางเลือกตายเร็วขึ้นอาจจะเป็นเพราะผู้ป่วยที่รับรู้อย่างชัดเจนแล้วว่าพวกเขามีแนวโน้มที่จะอยู่รอด ไม่ได้พยายามเยียวยาด้วยวิธีที่ไม่ได้รับการพิสูจน์และผู้ป่วยที่รับรู้อย่างชัดเจนแล้วว่าพวกเขาจะไม่มีโอกาสที่จะอยู่รอด จะดึงดูดเข้าสู่การเยียวยาด้วยวิธีที่ไม่ได้รับการพิสูจน์ ในบรรดาผู้ป่วยที่เชื่อว่าสภาพของพวกเขาจะไม่สามารถรักษาได้ด้วยยาตามหลักฐาน "ความสิ้นคิดจะผลักดันพวกเขาให้เข้าอยู่ในมือของใครก็ได้ที่ให้คำมั่นสัญญาและรอยยิ้ม" นักต้มตุ๋นได้ใช้ประโยชน์จากความกลัวมานาน ความไม่รู้และความสิ้นหวังจะฉกฉวยเงิน, ความสะดวกสบายและศักดิ์ศรีของคนที่กำลังจะตาย
ในการสำรวจที่ทำกับผู้ป่วยโรคมะเร็งชาวอเมริกัน คนในเจนเนอเรชั่น baby boomers มีแนวโน้มที่จะรองรับการรักษาแบบเสริมและแบบทางเลือกดีกว่าจากคนในเจนเนอเรชั่นเก่า ผู้ป่วยผิวขาว, เพศหญิง, การศึกษาระดับวิทยาลัยที่ได้รับการวินิจฉัยมากกว่าหนึ่งปีที่ผ่านมามีโอกาสที่จะรายงานการแสดงผลที่น่าพอใจของอย่างน้อยบางประโยชน์ของการรักษาแบบเสริมและแบบทางเลือกมากกว่าคนอื่น ๆ
การรักษาที่ไม่ได้ผล
ในส่วนนี้จะมีรายชื่อของการรักษาที่ได้รับการแนะนำเพื่อบำบัดหรือหลีกเลี่ยงโรคมะเร็งในมนุษย์แต่ขาดหลักฐานทางวิทยาศาสตร์และทางการแพทย์ที่แสดงว่ามีประสิทธิผลที่ดี ในหลายกรณีมีหลักฐานทางวิทยาศาสตร์ที่ดีว่าการรักษาที่กล่าวอ้างไม่ได้มีประสิทธิภาพจริง แตกต่างจากการรักษาโรคมะเร็งที่ได้รับการยอมรับ การรักษาที่ไม่มีการพิสูจน์หรือพิสูจน์ไม่ได้โดยทั่วไปจะถูกละเลยหรือหลีกเลี่ยงโดยชุมชนทางการแพทย์และมักจะเป็นวิทยาศาสตร์เทียม (pseudoscience)
นอกเหนือจากเรื่องนี้ จำนวนมากของการรักษาเหล่านี้ยังคงได้รับการส่งเสริมอย่างต่อเนื่องว่ามีประสิทธิภาพ โดยเฉพาะอย่างยิ่งจากผู้สนับสนุนการแพทย์แบบทางเลือก แต่นักวิทยาศาสตร์พิจารณาการปฏิบัติเหล่านี้ว่าหลอกลวง และบางส่วนของผู้ที่ทำงานในนั้นถูกตรวจสอบและดำเนินคดีโดยหน่วยงานที่กำกับดูแลด้านสุขภาพของประชาชน เช่นคณะกรรมาธิการการค้าของรัฐบาลกลางสหรัฐอเมริกา เลขาธิการสุขภาพเม็กซิโก และสำนักการแข่งขันแคนาดา ในสหราชอาณาจักร พระราชบัญญัติโรคมะเร็งบัญญัติให้การส่งเสริมการรักษาโรคมะเร็งที่ไม่ได้รับอนุญาตเป็นความผิดทางอาญา
ลูกผสม
ศูนย์มะเร็งอนุสรณ์ Sloan-Kettering ได้ลงรายชื่อ "การรักษาด้วย Contreras" ควบคู่ไปกับการรักษาแบบอื่น ๆ ที่ "ไม่มีหลักฐานแสดงว่ามีความสามารถ"
Sloan-Kettering การรักษาแบบนี้เป็นอีกชนิดหนึ่งของการรักษาที่ใช้วิธีเผาผลาญอาหารที่ "่ไม่มีหลักฐานของความสามารถ"
การบรรเทาอาการปวด
การศึกษาส่วนใหญ่ของการแพทย์เสริมและทางเลือกในการรักษาอาการปวดจากโรคมะเร็งมักจะมีคุณภาพต่ำในแง่ของหลักฐานทางวิทยาศาสตร์ การศึกษาเรื่องการนวดบำบัดได้มีการสร้างผลลัพธ์แบบผสม แต่โดยรวมได้แสดงบางส่วนของประโยชน์ชั่วคราวสำหรับการลดความเจ็บปวด, ลดความวิตกกังวล, และลดภาวะซึมเศร้าและให้ความเสี่ยงของอันตรายที่ต่ำมาก เว้นแต่ผู้ป่วยจะเสี่ยงต่อการมีเลือดออกผิดปกติ สำหรับการสะกดจิต, การทำจิตบำบัดแบบสนับสนุนและการบำบัดทางปัญญาให้ประโยชน์ปานกลางแต่มีหลักฐานอ่อน สำหรับการบำบัดแบบเรกิและการสัมผัสได้ผลลัพธ์ที่ยังสรุปไม่ได้ การศึกษาส่วนใหญ่เกี่ยวกับการฝังเข็มได้แสดงให้เห็นว่าไร้ประโยชน์เมื่อใช้เป็นยาแก้ปวดเสริมในการแก้ปวดเนื่องจากมะเร็ง หลักฐานสำหรับดนตรีบำบัดยังกำกวมและการแทรกแซงด้วยสมุนไพรบางอย่างเช่น PC-SPES, มิสเซิลโทและ Saw Palmetto เป็นที่รู้กันว่าเป็นพิษต่อผู้ป่วยโรคมะเร็งบางคน หลักฐานที่มีแนวโน้มดีที่สุดแม้ว่าจะยังคงอ่อนเป็นของการแทรกแซงจิตใจ-ร่างกายอย่างเช่น biofeedback และเทคนิคการผ่อนคลาย
การดำเนินการเพื่อการกำกับดูแล
หน่วยงานภาครัฐทั่วโลกมีการตรวจสอบเป็นประจำสำหรับการรักษาทางเลือกที่อ้างว่าเพื่อรักษาโรคมะเร็งในความพยายามที่จะปกป้องพลเมืองของตนจากการฉ้อโกงและการละเมิด
ในปี 2008 คณะกรรมาธิการการค้าของรัฐบาลกลางสหรัฐอเมริกาได้ดำเนินการกับบริษัทที่ทำการสนับสนุนการอวดอ้างที่ว่าผลิตภัณฑ์ของตนซึ่งบางส่วนมีสารเคมีที่เป็นพิษสูงสามารถรักษาโรคมะเร็งได้ บริษัทเป้าหมายรวมถึง Omega Supply, Native Essence Herb Company, Daniel Chapter One, Gemtronics, Inc., Herbs for Cancer, Nu-Gen Nutrition, Inc., Westberry Enterprises, Inc., Jim Clark's All Natural Cancer Therapy, Bioque Technologies, Inc., Cleansing Time Pro, และ Premium-essiac-tea-4less.
ตุ๊กตาแม่ลูกดก
ตุ๊กตาแม่ลูกดก หรือ มาโตรชก้า (матрёшка; ) เป็นตุ๊กตาของรัสเซียที่เรียงซ้อน ๆ กันหลายตัว ชื่อนี้แผลงมาจากชื่อสตรีภาษารัสเซีย ว่า "มาตรีโยนา" หรืออาจจะถูกเรียกว่าตุ๊กตาคุณยาย
ตุ๊กตาแม่ลูกดกชุดหนึ่ง ประกอบด้วยตุ๊กตาไม้หลายตัวเรียงซ้อนกันอยู่ข้างใน แต่ละตัวประกอบด้วยสองส่วน คือส่วนบนและส่วนล่าง นำมาประกบกันได้สนิทตามร่องที่เซาะเอาไว้ ตุ๊กตาทุกตัวมีโพรงข้างใน เว้นแต่ตัวสุดท้ายซึ่งมีขนาดเล็กสุด จะเป็นตุ๊กตาเต็มตัว ตัน ชิ้นเดียว ตุ๊กตาแม่ลูกดกชุดหนึ่งจะมีตุ๊กตาซ้อนข้างในกี่ตัวก็ได้ ถ้ามีจำนวนมาก ตุ๊กตาตัวใหญ่สุดที่อยู่นอกสุดก็จะต้องมีขนาดใหญ่มากด้วย ตุ๊กตาทุกตัวจะมีรูปร่างเหมือนกันหมด คือ คล้ายกระบอก โป่งตรงกลาง ด้านบนโค้งมน ส่วนฐานเรียบ ไม่มีมือหรือส่วนใดยื่นออกมา แต่จะใช้สีวาดเป็นหน้าเป็นตาหรือขาทั้งหมด ให้ตุ๊กตาแต่ละตัวมีใบหน้าและเสื้อผ้าที่เหมือนกันด้วย ทั้งยังเคลือบเงาอย่างสวยงาม
หน้าตาของตุ๊กตาแม่ลูกดกนั้นเดิมนั้นทำเป็นหญิงชาวนา แต่งกายแบบดั้งเดิม มีผ้าคลุมศีรษะ แต่ในภายหลังมีการวาดตุ๊กตาเป็นรูปเทพธิดา นางฟ้า และบุคคลที่มีชื่อเสียงต่าง ๆ ไม่ว่าจะเป็นผู้นำของรัสเซีย เช่นเลนิน ปูติน หรือจะดาราระดับตำนานอย่างมาริลิน หรือนักร้องชื่อดังอย่างไมเคิล แจ็คสัน และมาดอนน่า ไม่เว้นแม้แต่คาแรคเตอร์ของตัวละครชื่อดังอย่างหมีพูห์ มิคกี้เมาส์
ประวัติ
กำเนิดของตุ๊กตาที่น่ารักตัวนี้เป็นประเด็นที่ถกเถียงกันระยะหนึ่ง ในที่สุดก็ได้ข้อสรุปเป็นสองทาง ทางหนึ่งว่า พระชาวรัสเซียเป็นบุคคลแรกที่นำวิชาทำตุ๊กตาไม้ไปจากเกาะฮนชูของญี่ปุ่น เมื่อมาถึงรัสเซียแล้ว ก็ผสมผสานรูปแบบกับศิลปะท้องถิ่น เช่น แนวคิดในการซ้อนตุ๊กตาที่คุ้นเคยกันดีในรัสเซีย และประยุกต์เข้ากับงานประดิษฐ์แอปเปิลไม้และไข่อีสเตอร์ แล้วตั้งชื่อขึ้นใหม่ว่า มาโตรชก้า
อีกทางหนึ่งว่ามาโตรชก้าได้รับแรงบันดาลใจจากตุ๊กตาที่ระลึกจากเกาะฮอนชูในญี่ปุ่น และเมื่อเทียบกับตุ๊กตาไม้ของญี่ปุ่นแล้ว ก็จะเห็นว่าตุ๊กตาญี่ปุ่นเหล่านั้นมีลักษณะบางอย่างคล้ายคลึงกับมาตริยอชคา ด้วยเป็นตุ๊กตาเด็กผู้หญิงแกะด้วยไม้ เชื่อกันว่าในภายหลังมีการนำตุ๊กตาจากญี่ปุ่นไปยังแผ่นดินรัสเซียเมื่อราว พ.ศ. 2430
เมื่อปี พ.ศ. 2443 เอ็ม. เอ. มามอนตอฟ ได้นำตุ๊กตาแบบนี้ไปจัดแสดงในงานสินค้า (World Exhibition) ที่กรุงปารีส และได้รับรางวัลเหรียญทองแดง และในไม่ช้าก็มีการผลิตตุ๊กตาแม่ลูกดกในรัสเซียอย่างแพร่หลายในหลายท้องที่และหลากหลายรูปแบบ
เมื่อประมาณ 120 ปีที่ผ่านมา มีการพัฒนาเศรษฐกิจและวัฒนธรรมของรัสเซียครั้งใหญ่ จึงมีความสนใจที่จะอนุรักษ์ธรรมเนียมพื้นบ้านมากขึ้น ด้วยมีการฟื้นฟูวัฒนธรรมและรวบรวมผู้เชี่ยวชาญศิลปะพื้นบ้านต่าง ๆ และเพื่อเป็นการอนุรักษ์ความทรงจำเก่า ๆ เกี่ยวแก่ท้องถิ่นรัสเซีย จึงมีการสร้างห้องทำงานช่างศิลปะขึ้นใกล้กับกรุงมอสโก ศิลปะพื้นบ้านต่าง ๆ จำพวกของเล่นและตุ๊กตา ถูกรวบรวมมาจากพื้นที่ต่าง ๆ ทั่วประเทศ เพื่อศึกษาและผลิตสืบต่อไป
ศิลปินคนสำคัญคนหนึ่งชื่อว่าเซียร์เกย์ มัลยูติน ได้ร่างแบบตุ๊กตาแม่ลูกดกขึ้นมาเป็นครั้งแรก แต่หลังจากนั้นได้มีการถกเถียงและแก้ไขรูปร่างกันหลายครั้ง สุดท้ายก็ได้รูปแบบที่ตกลงกัน คือวาดเป็นเด็กหญิงหน้ากลมแป้น ตาใสแจ๋ว สวมชุดที่เรียกว่า ซาราฟัน (ชุดยาวถึงพื้นมีสายรั้งสองข้าง) และวาดผมสวย แต่มีผ้าคลุมศีรษะสีสดใสให้ แล้วยังมีตุ๊กตาที่เหมือนกัน แต่ตัวเล็กกว่าใส่ไว้ข้างในด้วย แต่ตุ๊กตาข้างในแต่งตัวไม่เหมือนกัน กล่าวคือสวมคอซอวอรอตคัส (กระโปรงแบบรัสเซีย) และเสื้อเชิ้ตปอดดิออฟคัส (เสื้อคลุมยาวถึงเอวของผู้ชาย) และผ้ากันเปื้อนด้วย รูปร่างของตุ๊กตาแม่ลูกดกสมัยที่มัลยูตินได้ร่างแบบไว้ในมอสโก เมื่อปี พ.ศ. 2434 เป็นอย่างนี้
การผลิต
ขั้นตอนการทำงานนั้น ก่อนอื่น ช่างจะต้องไปหาไม้ที่มีความเหมาะสม เพราะต้องการเนื้อไม้ที่นิ่ม จึงมักใช้ไลม์วูด แต่บางทีก็ใช้ไม้เบิร์ช หรือแอลเดอร์ การเลือกไม้นั้นเป็นขั้นตอนที่สำคัญมากขั้นตอนหนึ่งทีเดียว จากนั้นก็โค่นต้นไม้ ซึ่งมักจะเป็นช่วงต้นฤดูใบไม้ผลิ เขาก็ลอกเปลือกไม้ออกเกือบหมด เหลือแต่พอป้องกันไม่ให้ไม้แตกเวลาแห้ง จากนั้นก็ทิ้งท่อนไม้นั้นนานหลายปี ให้โดนลมจนมีความแห้งพอดี
เมื่อถึงเวลาตัดไม้มาให้งาน จะต้องกะเวลาให้ถูก โดยไม่ตัดในช่วงอากาศชื้น หรือแห้งเกินไป ต้องเป็นผู้เชี่ยวชาญจริง ๆ เท่านั้น จึงจะทราบเวลาที่เหมาะสม การตัดไม้นั้นมีขั้นตอนต่าง ๆ ที่สลับซับซ้อนมากมายถึง 15 ขั้นตอนด้วยกัน
ขั้นตอนการผลิตนั้น จะเริ่มต้นที่ตุ๊กตาตัวเล็กสุดก่อน ซึ่งจะบรรจุภายในสุด โดยช่างจะแกะสลักอย่างประณีต ตุ๊กตาตัวสุดท้องนี้เป็นไม้ชิ้นเดียว ไม่แยกเป็นสองส่วนเหมือนตุ๊กตาตัวอื่น ๆ การแกะตุ๊กตาตัวสุดท้องต้องใช้สายตามาก บางคนต้องใช้แว่นขยายช่วยทำงานด้วยซ้ำ พอตุ๊กตาน้องน้อยเสร็จแล้ว ช่างจะทำตุ๊กตาน้องรองขึ้นมาอีกตัว เพื่อจะใส่น้องน้อยลงไปข้างในให้ได้พอดี การตัดไม้ต้องพิถีพิถัน ให้ได้ความสูงที่ถูกต้องเหมาะสม และตัดเป็นสองท่อน คือท่อนบนและท่อนล่าง ช่างจะแกะสลักท่อนล่างก่อน โดยขุดเอาเนื้อไม้ข้างในออก และลองใส่ตุ๊กตาตัวเล็กสุดนี้เข้าไป และแกะเนื้อไม้จนได้ขนาดที่พอดี